CELEX: 21987A0325(01)
Language: el
Date: 1986-07-17 00:00:00
Title: Πρωτόκολλο προσχώρησης του Μεξικού στη Γενική Συμφωνία Δασμών και Εμπορίου

Avis juridique important

|

21987A0325(01)

Πρωτόκολλο προσχώρησης του Μεξικού στη Γενική Συμφωνία Δασμών και Εμπορίου  

Επίσημη Εφημερίδα αριθ. L 081 της 25/03/1987 σ. 0043 - 0044 Φινλανδική ειδική έκδοση: Κεφάλαιο 11 τόμος 11 σ. 0436  Σουηδική ειδική έκδοση: Κεφάλαιο 11 τόμος 11 σ. 0436 

*****(ΜΕΤΑΦΡΑΣΗ)  ΠΡΩΤΟΚΟΛΛΟ  Προσχώρησης του Μεξικού στη Γενική Συμφωνία Δασμών και Εμπορίου  ΟΙ ΚΥΒΕΡΝΗΣΕΙΣ ΟΙ ΟΠΟΙΕΣ ΕΙΝΑΙ ΣΥΜΒΑΛΛΟΜΕΝΑ ΜΕΡΗ ΤΗΣ ΓΕΝΙΚΗΣ ΣΥΜΦΩΝΙΑΣ ΔΑΣΜΩΝ ΚΑΙ ΕΜΠΟΡΙΟΥ, που στο εξής ονομάζονται « συμβαλλόμενα μέρη» και «Γενική Συμφωνία» αντίστοιχα,  Η ΕΥΡΩΠΑΪΚΗ ΟΙΚΟΝΟΜΙΚΗ ΚΟΙΝΟΤΗΤΑ  και  Η ΚΥΒΕΡΝΗΣΗ ΤΩΝ ΗΝΩΜΕΝΩΝ ΠΟΛΙΤΕΙΩΝ ΤΟΥ ΜΕΞΙΚΟΥ, που στο εξής ονομάζεται «Μεξικό»,  ΛΑΜΑΒΑΝΟΝΤΑΣ ΥΠΟ ΣΗΜΕΙΩΣΗ το γεγονός ότι το Μεξικό, λόγω της σημερινής του κατάστασης ως αναπτυσσόμενη χώρα, θα τύχει της ειδικής και πιο ευνοϊκής μεταχείρισης, την οποία έχουν θεσπίσει για τις χώρες αυτές η Γενική Συμφωνία και οι άλλες διατάξεις που απορρέουν απ' αυτήν,  ΕΧΟΝΤΑΣ ΥΠΟΨΗ τα αποτελέσματα των διαπραγματεύσεων που είχαν ως στόχο την προσχώρηση του Μεξικού στη Γενική Συμφωνία,  ΣΥΜΦΩΝΗΣΑΝ, μέσω των εκπροσώπων τους, στις ακόλουθες διατάξεις:  ΜΕΡΟΣ Ι  Γενικές διατάξεις  1. Από την ημερομηνία κατά την οποία θα αρχίσει να ισχύει το παρόν πρωτόκολλο σύμφωνα με την παράγραφο 9, το Μεξικό γίνεται συμβαλλόμενο μέρος της Γενικής Συμφωνίας, κατά την έννοια του άρθρου ΧΧΧΙΙ της εν λόγω Συμφωνίας και εφαρμόζει, ως προς τα συμβαλλόμενα μέρη, προσωρινά και με την επιφύλαξη των διατάξεων του παρόντος πρωτοκόλλου:  α) Τα μέρη Ι, ΙΙΙ και IV της Γενικής Συμφωνίας·  β) Το μέρος ΙΙ της Γενικής Συμφωνίας στο βαθμό που είναι σύμφωνο με την ισχύουσα νομοθεσία του την ημερομηνία του παρόντος πρωτοκόλλου.  Οι υποχρεώσεις που περιλαμβάνονται στο άρθρο Ι παράγραφος 1 με αναφορά στο άρθρο ΙΙΙ καθώς και εκείνες που περιλαμβάνονται στο άρθρο ΙΙ παράγραφος 2, στοιχείο β) με αναφορά στο άρθρο VI της Γενικής Συμφωνίας θεωρούνται για τους σκοπούς της παρούσας παραγράφου, ότι υπάγονται στο μέρος ΙΙ της Γενικής Συμφωνίας.  2. α) Οι διατάξεις της Γενικής Συμφωνίας που θα εφαρμόζει, ως προς τα συμβαλλόμενα μέρη, το Μεξικό, σύμφωνα με την παράγραφο 83 του L/6010, και με εξαίρεση αντίθετη διάταξη του παρόντος πρωτοκόλλου, είναι οι διατάξεις που περιλαμβάνονται στο κείμενο που προσαρτάται στην τελική πράξη της δεύτερης συνόδου της Προπαρασκευαστικής Επιτροπής της Διάσκεψης των Ηνωμένων Εθνών για το Εμπόριο και την Απασχόληση, όπως διορθώνονται ή τροποποιούνται από τις πράξεις εκείνες οι οποίες ενδεχομένως θα ισχύουν κατά την ημερομηνία που το Μεξικό θα γίνει συμβαλλόμενο μέρος.  β) Σε όλες τις περιπτώσεις που η παράγραφος 6 του άρθρου V, το στοιχείο δ) της παραγράφου 4 του άρθρου VII και το στοιχείο γ) της παραγράφου 3 του άρθρου Χ της Γενικής Συμφωνίας αναφέρουν την ημερομηνία της εν λόγω συμφωνίας, η ημερομηνία που ισχύει όσον αφορά το Μεξικό είναι η ημερομηνία του παρόντος πρωτοκόλλου.  3. Όσον αφορά τη γεωργία, τα συμβαλλόμενα μέρη αναγνωρίζουν την προτεραιότητα που δίνει το Μεξικό στον τομέα αυτόν στην οικονομική και κοινωνική του πολιτική. Ως προς το θέμα αυτό, και για να βελτιώσει τη γεωργική του παραγωγή, να διατηρήσει το σύστημα έγγειας ιδιοκτησίας και να προστατεύσει τα εισοδήματα και τις δυνατότητες απασχόλησης των γεωργών, το Μεξικό θα συνεχίσει να εφαρμόζει το πρόγραμμά του για η σταδιακή αντικατάσταση των αδειών που απαιτούνται πριν την εισαγωγή με δασμολογική προστασία, στο βαθμό που τούτο συμβιβάζεται με τους στόχους του στον τομέα αυτόν και σύμφωνα με τις διατάξεις της παραγράφου 29 του εγγράφου L/6010.  4. Τα συμβαλλόμενα μέρη γνωρίζουν την πρόθεση του Μεξικού να εφαρμόζει το εθνικό αναπτυξιακό του πρόγραμμα και τα τομεακά και περιφερειακά του προγράμματα και να εκδίδει τις πράξεις που είναι απαραίτητες για την εκτέλεση των προγραμμάτων αυτών, συμπεριλαμβανομένων των πράξεων φορολογικής και χρηματοδοτικής φύσεως, σύμφωνα με τις διατάξεις της Γενικής Συμφωνίας και της παραγράφου 35 του εγγράφου L/6010.  5. Το Μεξικό ασκεί την κυριαρχία του επί των φυσικών πόρων, σύμφωνα με το εθνικό πολιτικό Σύνταγμα. Το Μεξικό μπορεί να διατηρήσει ορισμένους περιορισμούς στις εξαγωγές που έχουν σχέση με τη διατήρηση των πόρων αυτών, ιδίως στον τομέα της ενέργειας, με βάση τις κοινωνικές και αναπτυξιακές ανάγκες, εάν οι περιορισμοί αυτοί στις εξαγωγές εφαρμόζονται συγχρόνως με περιορισμούς στην εγχώρια παραγωγή ή κατανάλωση. ΜΕΡΟΣ ΙΙ  Κατάλογος  6. Από την έναρξη ισχύος του παρόντος πρωτοκόλλου ο κατάλογος που περιλαμβάνεται στο παράρτημα προσαρτάται στη Γενική Συμφωνία.  7. α) Σε όλες τις περιπτώσεις που η παράγραφος 1 του άρθρου ΙΙ της Γενικής Συμφωνίας αναφέρεται στην ημερομηνία της εν λόγω συμφωνίας, η ημερομηνία που ισχύει σχετικά με κάθε προϊόν που αποτελεί αντικείμενο παραχώρησης η οποία προβλέπεται στον κατάλογο που προσαρτάται στο παρόν πρωτόκολλο είναι η ημερομηνία του παρόντος πρωτοκόλλου.  β) Σε όλες τις περιπτώσεις που το στοιχείο α) της παραγράφου 6 του άρθρου ΙΙ της Γενικής Συμφωνίας αναφέρεται στην ημερομηνία της εν λόγω συμφωνίας, η ημερομηνία που ισχύει όσον αφορά τον κατάλογο που προσαρτάται στο παρόν πρωτόκολλο είναι η ημερομηνία του παρόντος πρωτοκόλλου.  ΜΕΡΟΣ ΙΙΙ  Τελικές διατάξεις  8. Το παρόν πρωτόκολλο κατατίθεται στον γενικό διευθυντή των συμβαλλομένων μερών. Παραμένει ανοιχτό προς υπογραφή από το Μεξικό έως τις 31 Δεκεμβρίου 1986· ανοιχτό προς υπογραφή θα είναι και για τα συμβαλλόμενα μέρη και την Ευρωπαϊκή Οικονομική Κοινότητα.  9. Το παρόν πρωτόκολλο αρχίζει να ισχύει την τριακοστή ημέρα μετά την ημέρα υπογραφής του από το Μεξικό.  10. Το Μεξικό, αφού γίνει συμβαλλόμενο μέρος στη Γενική Συμφωνία σύμφωνα με την παράγραφο 1 του παρόντος πρωτοκόλλου, μπρεί να προσχωρήσει στην εν λόγω συμφωνία σύμφωνα με τις ισχύουσες ρήτρες του παρόντος πρωτοκόλλου, αφού καταθέσει στον γενικό διευθυντή έγγραφο προσχώρησης. Η προσχώρηση παράγει αποτελέσματα από την ημερομηνία που αρχίζει να ισχύει η Γενική Συμφωνία σύμφωνα με το άρθρο XXVI ή την τριακοστή ημέρα μετά την κατάθεση του εγγράφου προσχωρήσεως, εάν η ημερομηνία αυτή είναι μεταγενέστερη. Η προσχώρηση στη Γενική Συμφωνία σύμφωνα με την παρούσα παράγραφο θεωρείται, για τους σκοπούς της εφαρμογής της παραγράφου 2 του άρθρου ΧΧΧΙΙ της εν λόγω συμφωνίας, ως αποδοχή της συμφωνίας σύμφωνα με την παράγραφο 4 του άρθρου XXVI της εν λόγω συμφωνίας.  11. Το Μεξικό μπορεί να καταγγείλει την προσωρινή εφαρμογή της Γενικής Συμφωνίας πριν από την προσχώρησή του σ' αυτήν, σύμφωνα με την παράγραφο 10. Η καταγγελία αυτή παράγει αποτελέσματα από την εξηκοστή ημέρα μετά την ημέρα που ο γενικός διευθυντής θα παραλάβει σχετική γραπτή κοινοποίηση.  12. Ο γενικός διευθυντής παρέχει χωρίς καθυστέρηση επικυρωμένο αντίγραφο του παρόντος πρωτοκόλλου και κοινοποιεί τις υπογραφές του παρόντος πρωτοκόλλου σύμφωνα με την παράγραφο 8, σε όλα τα συμβαλλόμενα μέρη, την Ευρωπαϊκή Οικονομική Κοινότητα, το Μεξικό, και σε όλες τις κυβερνήσεις που προσχωρούν στη Γενική Συμφωνία προσωρινά.  13. Το παρόν πρωτόκολλο καταχωρείται σύμφωνα με τις διατάξεις του άρθρου 102 του Χάρτη των Ηνωμένων Εθνών.  14. Έγινε στη Γενεύη στις δέκα επτά Ιουλίου χίλια εννιακόσια ογδόντα έξι, σε ένα μοναδικό αντίτυπο, στην αγγλική, γαλλική και ισπανική γλώσσα, εκτός αν υπάρχει αντίθετη διάταξη όσον αφορά τον συνειμμένο κατάλογο· και τα τρία αυτά κείμενα είναι εξίσου αυθεντικά.  ΠΑΡΑΡΤΗΜΑ  ΚΑΤΑΛΟΓΟΣ LXXVII  ΜΕΞΙΚΟ  (Ο κατάλογος μπορεί να μελετηθεί στη γραμματεία της GATT στη Γενεύη)